Peranan Pendidik Dalam Memupuk Nilai Hormat-Menghormati. (Oleh : Muhammad Alif bin Mahmud) Dewasa ini, kita melihat banyaknya gejala sosial seperti pengambilan bahan terlarang, pergaulan bebas, vandalisme dan sebagainya yang berlaku di segenap lapisan masyarakat kita. Dek kerana terlalu banyak sebab yang dapat dikaitkan sebagai punca berlakunya gejala-gejala tersebut, baik pihak kerajaan mahupun massyarakat telah mengembleng tenaga dalam usaha mengekang masalah tersebut daripada terus meruncing. Sebagai contoh, kita dikejutkan dengan kematian beberapa orang remaja tempoh hari akibat pengambilan dadah secara berlebihan. Apa yang menjadi bisa sekali gus menghiris hati kita apabila ada dalam kalangan remaja tersebut ialah remaja Melayu Islam. Dari situ, pandangan dan tanggapan orang bukan Islam terhadap Islam mula berubah sedikit demi sedikit. Apa yang ingin saya kupas dalam penulisan esei ini ialah sebab-sebab terhakisnya nilai-nilai murni yang disemaikan agama dan budaya sejagat dalam kalangan masyarakat berbilang bangsa.. Nilai yang menjadi fokus utama adalah nilai hormat-menghormati. Nilai ini boleh dikatakan asas kepda semua nilai, bermula daripada hormat-menghormati, kita dapat menanam nilai-nilai lain dalam diri kita. kita juga sedar, aspek budaya dan agama yang semakin hari semakin luput iaitu sikap saling menghormati sesama manusia. Sebagai pendidik, sudah menjadi kewajipan untuk memupuk nilai hormat-menghormati dalam diri murid-murid. Amanah tersebut bukan hanya dipikul oleh ibu bapa sahaja, tetapi juga dipikul oleh para guru. Memang benar apa yang telah dikatakan selama ini, guru merupakan ibu bapa kedua murid-murid. Hal ini kerana guru merupakan orang kedua lebih kerap berjumpa dengan murid selepas keluarga. Segala apa perkembangan murid-murid di sekolah, gurulah orang pertama yang mengetahui. Sebelum mengorak langkah lebih jauh, perkataan hormat didefinisikan dalam kamus dewan sebagai memberi pandangan yang tinggi terhadap seseorang dengan memberi layanan yang penuh sopan, khidmat atau takzim. Menurut sumber lain pula, hormat - menghormati pula bererti melayani dengan penuh sopan, memandang tinggi kepadanya dan menghargai kebaikannya. Daripada itu apa yang dapat disimpulkan disini ialah, hormat menghormati ialah satu nilai dimana layanan yanag baik diberikan kepada golongan yang sewajarnya, layanan yang baik tersebut boleh pada diri sendiri, ibu bapa, guru, dan juga masyarakat. Sebagai contoh, kepada ibu bapa. Apa yang perlu dilakukan oleh seorang anak adalah dengan cara tidak meninggikan suara pada mereka. Perkara ini nampak remeh, tapi sebenarnya memberi impak yang sangat besar kepada diri anak-anak. Sekiranya ibu bapa sendiri tidak dihormati, bagaimana pula ingin menghormati orang lain? Dapatlah kita katakan bahawa, nilai menghormati sangat penting diterapkan dalam diri anak-anak seawal-awal usia. Bak kata pepatah, melentur buluh, biarlah dari rebungnya.
Sebelum menghurai dengan lebih jauh, kita akan menyentuh mengenai diri pendidik itu sendiri dalam usaha untuk membentuk masyarakat yang mengamalkan nilai hormat- menghormati. Sudah tentu kita tentu pernah mendengar kenyataan bahawa kecemerlangan seseorang guru tidak terbatas pada kebolehannya melaksanakan proses pengajaran dan pembelajaran di dalam kelas sahaja, tetapi turut diukur juga pada kualiti peribadinya yang tinggi kerana guru diharapkan mempamerkan peribadi contoh kepada pelajarnya. Oleh itu, ketinggian kualiti peribadi guru juga boleh menjadi pemangkin kecemerlangan sesebuah sekolah melalui usaha mereka menyediakan pelajar sebagai modal insan kelas pertama masa depan. Pembinaan modal insan adalah tunjang utama kepada kejayaan bangsa dan negara. Hal ini demikian kerana dalam membentuk modal insan kelas pertama, proses tersebut akan merangumi satu indikator membentuk tenaga kerja manusia yang berilmu, berakhlak, berkemahiran, berdaya saing dan berdaya tahan. Selari dengan aspirasi negara dan hasrat Perdana Menteri, Datuk Seri Abdullah Ahmad Badawi, yang meletakkan usaha membina budaya baru iaitu berani berlumba, membina prestasi sertamemiliki merit hingga dapat bersaing dan bertanding pada peringkatantarabangsa, pembinaan modal insan turut menjadi teras dalam Rancangan Malaysia Kesembilan. Kita sentuh mengenai apa yang telah Monique Jerome Forget utarakan. Beliau pernah menulis dalam artikelnya Investing in Human Capital ( Policy Options ) mengenai peri pentingnya modal insan sebagai elemen teras pembangunan negara kerana kegagalan menjana modal insan boleh merencatkan banyak lagi potensi pertumbuhan yang mampu dicapai sesebuah negara. Dengan perkataan lain, hidup mati sesebuah negara sememangnya bergantung kepada modal insannya yang mengamalkan dan mengaplikasikan nilai hormat menghormati antara satu sama lain. Sejauh mana kejayaan kita membina generasi yang berminda kritis, berjiwa penyelidikan dan pembangunan, berani mencuba sesuatu yang baru, kreatif dan inovatif serta memiliki kualiti peribadi yang unggul menjadi faktor penentu sama ada negara mampu bersaing dengan negara lain atau tidak. Tanpa modal insan yang mantap, padu dan jitu. bukan saja bangsa menjadi mundur, malah sesebuah tamadun mungkin mengalami kemerosotan daya saing yang total. Strategi pembangunan insan atau sumber manusia seperti disarankan dalam RMK-9 seharusnya dilaksanakan secara menyeluruh dan holistik . Sebab itulah kerajaan melabur secara besar-besaran dalam bidang pendidikan supaya mampu menghasilkan nilai tambah kepada negara dalam jangka panjang. Bagi mencapai agenda negara itu, pendidikan menjadi wahana utama. Pelajar di semua peringkat perlu dididik dengan sempurna. Dalam hal ini, warga pendidik adalah golongan di barisan paling hadapan dalam usaha membina generasi masa depan Malaysia yang cemerlang, gemilang dan terbilang. Hasilnya kelak, terbentuk satu golongan masyarakat yang penuh ilham dan dedikasi terhadap negara bangsa kelak.
Oleh itu, usaha melahirkan warga pendidik yang berkualiti, komited dan berdedikasi perlu diteruskan manakala hal ehwal kebajikan mereka perlu dipelihara sejajar dengan keyakinan dan kepercayaan kerajaan bahawa pendidikan adalah wadah pembinaan modal insan yang berkesan. Modal lain seperti wang, teknologi dan bangunan tidak mungkin sempurna jika tidak ditunjangi dengan modal insan. Oleh itu, konsep pendemokrasian yang memberi peluang adil dan sama rata kepada semua rakyat mendapatkan pendidikan berkualiti wajar diteliti dan diberi perhatian. Dalam kata lain, seorang guru itu haruslah memiliki nilai dan etika keguruan yang selaras dan menjurus kepada nilai-nilai keagamaan yang teguh dalam proses pembinaan negara bangsa . Memandangkan bidang pendidikan merupakan salah satu aspek penting dalam menjayakan harapan dan aspirasi negara untuk menjadi negara maju dan bertaraf dunia, guru-guru juga perlu menyiapkan diri mereka dengan ciri-ciri pendidik yang terbaik yang dapat membantu proses pembinaan negara bangsa yang cemerlang. Seorang guru juga haruslah mempunyai ciri-ciri personal, ciri interpersonal, ciri profesional, ciri intelektual yang baik, berkemahiran dalam pengurusan, kreatif dan inovatif, menguasai ilmu pedagogi, dapat mengaplikasikan teori kepada amalan dan mengamalkan pembelajaran ilmu sepanjang hayat (Abd. Rahim, 2005). Kesemua ciri ini amat penting bagi melayakkan seseorang menjadi guru yang berkesan, berwibawa dan berketrampilan bagi menjayakan proses pembinaan negara bangsa. Negara bangsa yang dimaksudkan disini merujuk kepada sesuatu yang besar dan menjadi pengiktirafan dunia, baik dari segi kemajuan mahupun ekonomi dan inilah menjadikan tugas pendidik untuk membentuk nilai murni hormat-menghormati dalam kalangan pelajar semakin penting. Menurut buku Penerbitan Multimedia Sdn. Bhd, Budaya dan Pembelajaran, Syed Ismail bin Syed Mustapa dan Ahmad Subki bin Miskon, konsep bangsa mempunyai maksud yang lebih meluas dan terbentuk berasaskan gagasan ras atau etnik yang sedia ada. Menurut John Stuart Mill, bangsa merupakan rumpun manusia yang terikat oleh rasa taksub bersama dan lebih rela bekerjasama sesama mereka, berbanding dengan rumpun bangsa yang lain. Bangsa menurut kamus Dewan Bahasa dan Pustaka (2013) pula merupakan sekumpulan orang yang mempunyai ciri-ciri kebudayaan, nilai dan aspirasi yang sama. Secara umumnya, konsep bangsa bermaksud kumpulan manusia yang sama asal-usulnya serta serupa sifat- sifatnya. Bangsa juga memberi maksud kumpulan manusia yang sama asal-usulnya serta serupa sifat-sifatnya (Kamus Pelajar,1993). Kesimpulan daripada kesemua maksud yang diberikan, maka dapat dinyatakan bahawa bangsa merupakan suatu kelompok manusia yang dianggap memiliki identiti bersama, yang bersatu pada satu wilayah dan mempunyai keterikatan dengan wilayah tersebut.
Antara matlamat pendidikan ialah untuk mendidik pelajar supaya memilih dan mengamalkan tingkah laku yang baik. Malangnya hari ini kita berhadapan dengan tingkah laku pelajar yang cukup negatif seperti tingkah laku kurang sopan seperti tidak menghormati golongan sepatutnya di sekolah dan dalam masyarakat. Kenapa perkara ini berlaku? Antaranya mungkin kerana kita gagal membina konsep fitrah atau tabii pelajar menjadi biadap sehingga mereka memilih tingkah laku negatif dan tidak normal. Jika dibiarkan, tingkah laku ini akan berkekalan dari alam pelajar dan persekolahan hinggalah ke alam dewasa dan kehidupan. Tugas guru adalah untuk memastikan suasana pengajaran dan pembelajaran sentiasa memelihara dan menyuburkan fitrah atau tabii pelajar supaya harmoni dan sihat. Fitrah atau tabii murni inilah akan membina tingkah laku normal. Selain itu, fitrah atau tabii manusia sentiasa inginkan perubahan ke arah yang lebih baik. Justeru, matlamat pendidikan ialah untuk meningkatkan penguasaan ilmu pengetahuan, kemahiran dan amalan sikap yang baik dan positif. Dalam usaha untuk mencapai matlamat ini, kita terlalu bersifat akademik, mekanistik dan materialistik sehingga kadang kala melahirkan pelajar yang begitu jauh daripada pencipta. Lama kelamaan akan tiba keadaan kepercayaan kepada Tuhan semakin luntur. Dengan perkataan lain akidah hendaklah selari dengan peningkatan pendidikan. Sebenarnya kita memerlukan pendidikan bersepadu iaitu di samping peningkatan dalam kecemerlangan pendidikan,pemantapan akidah perlu berlaku pada masa yang sama. Hasrat ini hanya dapat dilaksanakan menerusi peranan hakiki guru. Maksudnya etika keguruan menuntut guru memantapkan akidah pelajar selari dengan peningkatan pencapaian kecemerlangan akademik. Setiap manusia inginkan hidup yang berkualiti. Biasanya perkara tesebut dikaitkan dengan kejayaan mencapai prestasi hidup yang tinggi dan diiktiraf masyarakat. Kualiti hidup bermaksud kejayaan memperoleh status yang tinggi, kemewahan dan kebendaan. Namun konsep kualiti ini tidaklah memenuhi matlamat pendidikan sebenarnya kerana kebendaan dan kemewahan semata-mata tidak menjamin kehidupan yang sejahtera dan sesuai dengan fitrah insaniah. Oleh itu perlulah dicari pengertian kualiti hidup yang lebih lengkap. Menurut paradigma pendidikan bersepadu, kualiti hidup bermaksud kehidupan yang harmoni dengan fitrah insan iaitu gaya hidup yang sentiasa harmoni dengan tabii atau fitrah insan yang dianugerah Allah SWT. Persoalannya bagaimanakah untuk membina kualiti hidup menerusi pendidikan? Dalam hal ini kita memerlukan guru yang dapat menjalankan tugasnya sebagai ibadah, dengan sendirinya ia akan berminat untuk membangunkan insan. Insan itulah juga yang akan digunakan untuk membangunkan negara bangsa. Apabila ciri insan terbina dalam diri pelajar, tentulah mereka dapat menjalani hidup secara harmonis dengan fitrah atau tabii yang dianugerahkan Allah SWT. Inilah yang dinamakan kualiti hidup. Dengan perkataan lain guru yang mengamalkan etika keguruan ( tugas hakiki guru ) akan dapat melahirkan pelajar dengan ciri keinsanan yang kehidupannya harmonis dengan fitrah atau tabii yang dianugerahkan Allah SWT.
Seterusnya, apa yang ingin diketengahkan dalam penulisan ini ialah peranan pertama seorang guru dalam memupuk nilai hormat menghormati antara masyarakat pelbagai kaum. Guru berperanan memberikan pendidikan formal dalam memupuk nilai-nilai murni dalam sukma kanak-kanak, dalam erti kata lain guru memupuk nilai hormat- menghormati melalui sesi Pengajaran dan Pembelajaran (PdP). Tanpa kita sedar, kita boleh menyelitkan nilai murni tersebut semasa mengajar. Sebagai contoh, semasa aktiviti kumpulan. Dalam aktiviti kumpulan, murid-murid berkolaborasi antara satu sama lain dan akan berlaku proses pertukaran pendapat. Mungkin akan berlaku percanggahan pendapat dalam kalangan mereka. Sebagai guru, kita harus berfikir di luar kotak bagaimana untuk menyelitkan nilai menghormati pendapat orang lain dalam sesi perbincangan tersebut. Dari sekecil-kecil aspek mampu memberi impak yang sangat besar terhadap diri murid. Memang tidak dapat dinafikan kita selalu terlepas pandang mengenai aspek ini. Untuk mencapai misi yang komprehensif dan konkrit, nilai-nilai murni haruslah diamalkan secara berkesan. Menjurus kepada itu, pihak sekolah boleh menganjurkan minggu Budi Bahasa Budaya Kita dan memberi anugerah Pelajar Sopan kepada pelajar yang bersikap sopan santun, menghormati guru-guru dan berhemah tinggi sepanjang berada di sekolah supaya boleh menjadi teladan dan panduan kepada pelajar lain. Anugerah tersebut bukan sekadar pemberian kepada pelajar yang menunjukkan sikap yang baik, tetapi sebagai pemangkin semangat murid-murid yang lain untuk turut menanam serta mengamalkan nilai hormat- menghormati tersebut dalam diri masing-masing. Murid-murid bukan sekadar dapat memupuk nilai tersebut, bahkan dapat menjadi ikutan pada sahabat-sahabat yang lain. Kata orang, jika kita berkawan dengan penjual minyak wangi, kita akkan turut terpalit wangiannya. Kita juga harus sedar, pengaruh rakan sebaya sangat kuat dalam kalangan kanak-kanak dan kita boleh gunakan pengaruh tersebut untuk menyampaikan unsur-unsur hormat- menghormati dalam kalangan murid-murid yang lain. Perkara biasa yang harus para pendidik lakukan ialah dengan memberi fokus utama tentang amalan nilai murni dalam proses Pengajaran dan Pembelajaran (P&P) dengan cara mengajar murid-murid terutama pelajar sekolah rendah tentang adab sopan ketika berada di dalam kelas, adab sopan ketika berkomunikasi dengan guru dan semestinya rakan yang berbilang bangsa. Hal ini penting kerana misi pendidikan negara kita bukan sahaja untuk melahirkan pelajar yang cemerlang dalam kurikulum dan kokurikulum, malah juga untuk melahirkan modal insan yang mengamalkan nilai-nilai murni, bermoral dan bertatasusila, sejajar dengan prinsip kelima Rukun Negara, yakni Kesopanan dan Kesusilaan. Sudah terang lagi bersuluh bahawa pendidikan di dalam kelas merupakan senjata yang utama untuk memupuk nilai-nilai murni dalam kalangan murid-murid sekolah rendah.
Kesedaran terhadap kepelbagaian tingkat masyarakat di dalam bilik darjah dalam mewujudkan bangsa Malaysia yang saling hormat menghormati dapat dilihat melalui peranan guru. Seperti yang kita sedia maklum, tugas guru bukan sekadar mengajar di dalam kelas atau situasi formal, tetapi juga dalam situasi tidak formal. Dek kerana kesedaran terhadap peri pentingnya kepelbagaian nilai hormat menghormati dalam mewujudkan sebuah masyarakat yang bersatu padu, guru berusaha dalam usaha menangani masalah sosiobudaya. Sebagai seorang guru, adalah penting untuk mengetahui dan ambil peduli akan siapa sebenarnya pelajar-pelajar atau komuniti di dalam sesebuah kelas. Guru juga perlu meneliti akan pendekatan yang bersesuaian yang dibawa oleh setiap pelajar, bakat serta minat mereka ke dalam situasi pembelajaran. Sewajarnya guru perlu mengetahui bahawa setiap individu pelajar adalah berbeza dari aspek budaya, latar belakang keluarga, dan tahap sosioekonomi yang mana sedikit sebanyak memberi kesan kepada gaya dan corak pembelajaran mereka. Setelah guru mampu memahami serta mengenali setiap jenis pelajar didalam kelas, impaknya pelajar boleh mencapai kejayaan daripada hasil pembelajaran mereka di sekolah. Selain itu, wujud perasaan menerima dan layanan yang adil merupakan salah satu kesedaran bahawa sosiobudaya mampu membentu satu kesepaduan dalam hidup bermasyarakat. Mengikut Noriati at el mengenali latar belakang pelajar, taraf sosioekonomi, tempat tinggal, budaya, adat resam, kepercayaan dan agama akan membolehkan guru memberikan layanan yang lebih adil kepada individu pelajar. Guru tidak seharusnya melayan pelajar sebagai satu kelompok individu, kelompok kelas sosial atau kelompok mengikut kaum etnik tetapi sebagai individu yang mempunyai keunikan. Justeru, guru perlu memberi layanan yang adil mengikut keperluan individu pelajar. Guru hendaklah mengajar tanpa mengira kaum atau status sosial seorang murid dengan mewujudkan kumpulan pelbagai kategori supaya murid-murid yang tercicir tidak merasa tersisih. Guru perlu melayan keperluan murid ke arah memperkembang potensi mereka secara optimum. Mereka dapat berkomunikasi dengan baik antara satu sama lain tanpa ada perasaan rendah diri. Menurut Rohand Meighan (1986), Kelas Sosial mengambarkan perbezaan cara hidup atau pendapatan di dalam sesuatu bangsa yang sama. Hasil daripada tindakan tersebut, murid secara tidak langsung akan mudah menerima dan terus menghayati nilai-nilai yang cuba diketengahkan semasa sesi pengajaran dan pembelajaran terutama sekali dalam penerapan nilai, iaitu nilai hormat menghormati antara satu dengan yang lain. Murid yang telah diterapkan dengan nilai menghormati bukan sekadar faham apa itu definisi hormat, tetapi turut mengamalkannya. Apa yang menjadi bonus disini apabila dalam proses penerapan nilai hormat-menghormati, murid turut terdedah dengan nilai-nilai akademik yang lain. Kata orang, seperti serampang dua mata. Satu sasaran tetapi yang didapatkan adalah lebih dari yang dihajatkan.
Selain itu, guru turut berperanan untuk memberikan perhatian kepada fokus kedua teras membina Negara Bangsa. Fokus tersebut adalah untuk memantapkan perpaduan negara dan integrasi nasional. Antara strategi pelaksanaan yang dicadangkan oleh Pelan Induk Pembangunan Pendidikan (PIPP) bagi memantapkan perpaduan negara dan integrasi nasional adalah dengan cara meningkatkan tahap kesedaran dan kefahaman rakyat Malaysia supaya menghormati perlembagaan Malaysia, meningkatkan semangat patriotik melalui Kelab Rukun Negara, menanamkan semangat hormat menghormati dan peka terhadap sensitiviti masyarakat pelbagai kaum, dan memberi kefahaman tentang pentingnya semangat kejiranan ke arah perpaduan dan integrasi nasional. Bagaimana untuk memupuk ketiga-tiga aspek tersebut dalam dunia pendidikan? Sudah pasti guru memainkan peranan penuh dalam memastikan semangat perpaduan dan intergrasi nasional dapat dimantapkan di kalangan pelajar-pelajar dan murid-murid pada semua peringkat pendidikan. Salah satu usaha adalah yang boleh dilakukan ialah pihak sekolah dan institusi pendidikan perlu berusaha membangunkan persekitaran sosial yang menggalakkan komunikasi dan interaksi antara pelajar-pelajar dan murid-murid daripada kaum, latar belakang, budaya yang berbeza bagi mewujudkan satu identiti nasional Malaysia yang dapat dibanggakan. Pada dasarnya, memang sukar untuk membentuk masyarakat yang saling hormat menghormati lebih-lebih lagi masyarakat yang berbilang kaum. Oleh itu, pemimpin institusi pendidikan, pensyarah dan guru juga perlu mengadakan perancangan strategik melalui aktiviti kurikulum, kokurikulum dan sukan supaya usaha memupuk dan mengekalkan semangat perpaduan dan saling hormat-menghormati dapat terus ditingkatkan serta terus dikekalkan dalam diri murid-murid. Perkara yang pada dasarnya kecil seperti perhimpunan mingguan, acara menaikkan bendera dan menyanyikan Lagu Kebangsaan serta Lagu Patriotik sebenarnya salah satu medium untuk memupuk semangat saling hormat-menghormati antara satu sama-lain. Hal ini demikian kerana, murid-murid akan bersama-sama berkumpul, melakukan aktiviti bersama-sama dan hasil daripada itu nilai mengahargai dan menghormati bangsa- bangsa lain dapat dipupuk secara tidak langsung. Tidak menjadi masalah apabila pihak sekolah dan guru memberi penjelasan terus kepada murid tujuan sebenarnya perhimpunan mingguan dijalankan. Selain aktiviti kokurikulum, guru-guru seharusnya memberi penekanan kepada nilai-nilai jati diri, semangat patriotisme dan kecintaan kepada negara merentasi mata pelajaran terutama mata pelajaran Sejarah supaya semangat ini akan terus ditanam serta dapat mendukung kepada pencapaian perpaduan negara. Mata pelajaran Sivik dan Kewarganegaraan yang diperkenalkan mulai tahun 2003 juga diharapkan dapat meningkatkan kesedaran murid terhadap kepentingan sikap saling hormat-menghormati dalam kehidupan yang harmoni antara kaum. Pada dasarnya, kedua-dua subjek tersebut nampak tidak penting tetapi subjek-subjek seperti itulah salah satu tunjang pembangunan insan.
Selain fokus kedua dalam teras membina negara bangsa, fokus yang boleh kita kaitkan dengan peranan guru dalam menerapkan nilai hormat-menghormati turut terdapat dalam fokus yang ketiga iaitu kecintaan kepada seni, warisan dan budaya negara. Kenapa dikatakan kecintaan kepada seni, warisan dan budaya negara mampu menjadi medium penerapan nilai hormat-menghormati dalam kalangan masyarakat pelbagai kaum? Negara kita terdiri daripada pelbagai kaum dan semestinya pelbagai budaya. Sekiranya murid-murid telah terdidik untuk menghargai budaya kaum lain, jiwa mereka secara tidak langsung akan dipupuk dengan semangat saling hormat-menghormati antara satu sama lain. Tidak akan ada perasaan bias atau prejudis kepada kaum-kaum yang lain dan sekali gus menjadikan tali persaudaraan dan ikatan ukhuah dapat dijalinkan walaupun pada umumnya bukan dari darah dan daging yang sama. Strategi yang dilaksanakan dalam fokus ketiga ini merangkumi aspek membina kurikulum kesenian. Kurikulum kesenian termasuklah penubuhan kelab- kelab kesenian, kelab tarian, kelab kebudayaan dan sebagainya. Murid-murid digalakan untuk menyertai kelab-kelab sedemikian di semua sekolah yang terdapat di Malaysia. Dengan cara itu, minat pada kebudayaan dapat dipupuk. Sebagai contoh, murid dari bangsa Melayu belajar tarian india, murid berbangsa Cina belajar tarian joget, dan murid berbangsa India belajar tarian singa. Dari situ, terlihat kepelbagaian dalam kebudayaan dan itulah yang menjadi teras kepada bangsa yang bersatu padu. Seterusnya ialah, dengan membina sekolah seni. Sekolah seni bukan sekadar memfokuskan pada satu bidang seni sahaja, tetapi turut melibatkan bidang seni yang lain seperti seni lakon, seni nyanyian, seni lukisan dan sebagainya. Murid- murid yang mempunyai potensi dan bakat dalam bidang kesenian aan diketengahkan supaya bakat mereka akan terus digilap sehingga mencapai satu tahap yang tinggi. Kesemua aktiviti tersebut semestinya akan melibatkan pelbagai bangsa dan kaum untuk berkolaborasi. Hubungan menjadi erat, bukan sekadar kawan rapat, tetapi sebagai saudara. Pada tahun 2007 KPM telah menubuhkan dua buah Sekolah Seni iaitu satu di Johor dan satu di Sarawak. Melalui penubuhan Sekolah Seni ini, semestinya masyarakat mengharapkan supaya kesenian dan warisan bangsa akan dapat dipertahankan, dibangunkan dan diperluaskan disamping memupuk perasaan menghormati kebudayaan bangsa lain dalam usaha menjadikan rakyat Malaysia yang bersatu padu. Akhir sekali, apa yang telah dilaksanakan dalam fokus ini dengan cara meningkatkan kerjasama dengan Kementerian Kebudayaan, Keseniaan dan Warisan atau KeKWa. Seperti yang telah diketahui umum, KeKWA merupakan satu badan kerajaan yang bersandarkan pada kebudayaan Malaysia. Dengan hubungan yang baik terhadap organisasi ini, urusan dapat dipermudahkan dan apa yang dihajatkan tercapai.
Seterusnya, melalui strategi pembelajaran yang sesuai yang digunakan oleh guru dalam menerapkan nilai hormat-menghormati. Setiap seorang pelajar itu adalah unik. Keunikan mereka tidak sama antara satu sama lain. Seorang guru tidak boleh menganggap semua murid boleh belajar dengan cara yang sama. Biasanya penyampai seseorang guru itu bergantung pada persekitaran tempat tinggal pelajar, status sosioekonomi keluarga dan gaya pembelajaran. Guru harus berusaha untuk menolong murid memahami dan membentuk nilai, sikap serta tingkah laku yang sesuai. Dengan mengambil kira faktor-faktor yang membantu pembelajaran guru dapat menyediakan pembelajaran yang berkesan mengikut kemampuan. Oleh itu, guru perlu didedahkan kepada pengetahuan tentang gaya pembelajaran dan bagaimana menyesuaikan gaya pembelajaran pelajar dengan pengajaran guru agar dapat mencapai pengajaran dan pembelajaran yang cemerlang. Selain daripada itu juga, interaksi sosial mampu menangani isu-isu berkaitan dengan cara bagaimana pelajar berinteraksi semasa proses pembelajaran. Kita juga harus sedar, terdapat pelbagai cara dan kaedah murid dalam proses mereka belajar. Antaranya adalah, pelajar yang ingin belajar secara bersendirian, kolaboratif, penyertaan dan kompetitif. Tiada salahnya jika kita manfaatkan perkara tersebut dalam menekankan nilai hormat-menghormati. Kadang-kala, kita terlepas pandang bagaimana pendekatan yang ada dan yang boleh kita gunakan turut menunujukan kesedaran seorang pendidik dalam kepentingan sosiobudaya. Pengurusan hal-ehwal murid dalam bilik darjah melalui pendekatan penyayang yang ditunjukkan guru dapat menjinakkan mereka, bercakap bahasa lembut, menegur dan membetul kesilapan dengan cara berhemah, di samping menggunakan segala sifat akan mempercepat proses kecintaan dan kesetiaan murid terhadap gurunya. Guru perlu melayan keperluan murid ke arah memperkembang potensi mereka secara optimum. Faktor ini mendesak guru menggunakan kemahiran secara optimum dalam pengurusan bilik darjah, dan adalah penting kepada guru untuk memahami tingkahlaku dan budaya murid supaya sebarang tindakan dapat dilakukan mengikut kaedah yang betul dan tepat. Menurut Noriati A Rashid et al mengurus pelajar yang ramai berlainan latar belakang bukanlah sesuatu yang mudah. Sebagai satu komuniti kecil di dalam bilik darjah, kawalan tingkah laku dianjurkan melalui peraturan dan rutin harian bilik darjah. Pematuhan peraturan menjadi satu keperluan untuk mewujudkan suasana yang terkawal. Lave dan Wenger (1991) mencadangkan supaya seseorang individu akan menjadi seseorang yang berpengetahuan dan berkemahiran dalam penglibatannya. Beliau boleh mengembangkan identitinya serta perasaan kepunyaannya terutama sebagai ahli kepada sesuatu kumpulan. Wenger (1998) mengembangkan pandangan mengenai pembelajaran melalui penglibatan sosial berkenaan. Guru mesti menolong murid membentuk Konsep Kendiri Positif supaya mereka dapat mengikuti pembelajaran dengan perasaan yang seronok.
Selain strategi, kita juga dapat menilai melalui bagaimana dan apa pengkaedah mengajar yang diguna oleh guru. Sekiranya masih di takuk lama, ternyata apa yang guru tersebut masih belum sedar kepentingan kepelbagaian strategi dalam penerapan nilai. Dewasa ini kita masih diterapkan dengan dengan pengkaedahan pengajaran yang moden dan melibatkan semua kaum didalam kelas untuk berkolaborasi. Dalam berkolaborasi, murid-murid akan saling bertukar pendapat dan pandangan. Sekiranya berlaku perselisihan faham, pada masa itulah guru boleh menerapkan nilai menghormati pendapat orang lain. Guru harus menggunakan pelbagai kaedah pengajaran dan pembelajaran mengikut tahap pencapaian murid. Guru juga perlu memberi tunjuk ajar untuk mengatasi masalah akademik murid yang lemah melalui pelbagai kaedah yang sesuai seperti penganjuran kem-kem motivasi dan sebagainya. Masa pengajaran dapat digunakan semaksimumnya untuk melakukan banyak aktiviti yang merangsangkan minda. Ini boleh dilakukan dengan menggunakan kata-kata bermotivasi dan penuh dengan senyuman dan jenaka (Sense Humour). Guru juga perlu menghormati murid-murid, bersikap adil, hukuman berbentuk deraan tidak seharusnya dilaksanakan kerana akan menyebabkan hubungan murid dengan guru akan renggang serta memberi teguran umum berbentuk nasihat tetapi bukan leteran. Guru perlu bertanggungjawab untuk membentuk komuniti pembelajaran yang mesra murid berasaskan latar belakang dari pelbagai sosiobudaya. Guru juga sering kita terlepas pandang tentang kepentingan Teknologi Maklumat dalam pendidikan. Di samping itu, peranan media massa, sama ada media cetak dan media elektronik amat dominan dalam usaha memupuk nilai-nilai murni dalam jiwa kanak-kanak. Berdasarkan penyelidikan, dipercayai bahawa kecanggihan teknologi media seperti televisyen, radio dan internet serta akhbar arus perdana mampu mempengaruhi akhlak kanak-kanak kerana kanak-kanak pada era moden ini sememangnya sudah celik teknologi maklumat. Mereka akan tergila-gila kepada media baru. Oleh hal yang demikian, guru boleh mengambil kesempatan menggunakan apa yang pihak siarkan seperti iklan, dokumentari, drama dan paling penting, siaran kartun yang semestinya menjadi kegemaran kanak-kanak. Misalnya, iklan tentang seorang kanak-kanak yang memberi tempat duduk kepada orang tua di dalam komuter yang kerap disiarkan di TV3 dan iklan kanak-kanak membantu seorang wanita tua mengangkat barang amat berkesan kepada penonton. Malahan, drama-drama seperti "Precious Babies", "Three Pads", "One Mom", "Hwang Jin Yi", "Next Stop, Happiness" dan lain-lain lagi mengandungi babak-babak yang menonjolkan kepentingan nilai-nilai murni yang boleh dipelajari dan seterusnya diamalkan oleh kanak-kanak dalam kehidupan seharian. Jadi, sudah terang lagi bersuluh, bahawa media massa merupakan wadah yang paling sesuai untuk memupuk nilai-nilai murni terutama hormat-menghormati dalam sanubari kanak-kanak.
Seterusnya, apa yang ingin dikupas adaialah pemartabatan bahasa kebangsaan dalam kalangan murid-murid. Bahasa Kebangsaan merupakan bahasa rasmi yang dikongsi bersama oleh pelbagai kaum dalam perhubungan rasmi dan kehidupan masyarakat. Di negara kita ini, bahasa Malayu merupakan bahasa kebangsaan yang perlu dikuasai oleh pelbagai kaum yang tinggal di Malaysia. Bagaimana bahasa menjadi medium dalam menerapakan nilai hormat-menghormati? Seperti yang sedia maklum, bahasa Melayu dikongsi oleh semua golongan masyarakat, tak kira bangsa, kaum dan agama. Peranan para guru amat penting dalam memupuk nilai hormat-menghormati kerana melalui pendidikan, murid-murid dapat disedarkan perihal kepentingan Bahasa Malaysia sebagai Bahasa Kebangsaan, bahasa rasmi, bahasa perpaduan serta bahasa komunikasi di Malaysia. Amanah ini bukan hanya dipikul oleh pendidik, tetapi juga tanggungjawab pemimpin institusi pendidikan yang berkenaan. Pihak atasan haruslah mewajibkan para pensyarah dan guru untuk turun tangan dalam proses menyemai semangat cintakan bahasa Malaysia kepada anak-anak murid mereka sekali gus generasi muda Malaysia supaya mereka fasih berbahasa Malaysia, menghormati dan berbangga dengan bahasa Malaysia sebagai identiti rakyat Malaysia. Antara yang boleh dilaksanakan adalah seperti kempen memperkasakan Bahasa Kebangsaan. Didalam kempen tersebut turut boleh diselitkan program memantapkan pelaksanaan Dasar Buku Negara. Program tersebut menggalakkan minat masyarakat terutama murid-murid untuk membaca. Daripada hasil pembacaan bahan sastera, secara tidak langsung kemahiran bahasa Melayu dapat dipertingkatkan dan dimantapkan lagi. Sebagai contoh bahan satera yang telah diterima pakai dalam silibus sekolah seperti Timulak Kapal Perang, Seteguh Karang, Sehijau Warna Daun dan sebagainya. Hasil daripada kajian dan pengolahan murid-murid tentang karya-karya tersebut secara tidak langsung dapat meningkatkan lagi kecintaan mereka kepada bahasa rasmi Malaysia. Dalam konteks ini, apa yang turut ingin ditekankan bukan sekadar pemahaman atau penguasaan murid-murid, namun demikian, guru turut harus betul-betul menguasai bidang tersebut. Guru semestinya akan menjadi panduan utama para murid sekiranya timbul persoalan. Dalam usaha meningkatkan kualiti guru-guru Bahasa Malaysia, kementerian pendidikan telah menjalinkan kerjasama dengan Dewan Bahasa dan Pustaka (DBP), Institut Terjemahan Negara Malaysia (ITNM), Majlis Buku Kebangsaan Malaysia (MBKM), Perpustakaan Negara Malaysia (PNM) serta kementerian lain dengan mengadakan kursus bagi meningkatkan pengetahuan guru dalam bidang kebahasaan, penulisan buku dan juga penterjemahan menurut sumber yang diperolehi dari internet. Secara tuntasnya, peranan memartabatkan bahasa turut menjadi salah satu tiang dalam memupuk nilai hormat- menghormati dan seharusnya diberi perhatian khusus dan tidak seharusnya dipandang remeh lagi enteng.
Akhir sekali, penulisan ini akan menyentuh mengenai rukun negara Malaysia. Apa kaitan rukun negara dan peranan guru dalam memupuk nilai hormat-menghormati? Adakah rukun negara dapat menyatupadukan rakyat Malaysia? Disini akan dihurai satu persatu mengenai perkara yang terkandung didalam rukun negara. Pertama sekali Kepercayaan Kepada Tuhan. Faktor kepercayaan kepada agama merupakan perkara utama yang harus ditekankan oleh guru Pendidikan Moral kepada murid-murid. Apabila konsep ketuhanan diletakan pada kedudukan yang sewajarnya, nescaya sukma murid-murid mudah menerima sesuatu yang baik. Apa guna raga yang utuh andai jiwanya rapuh? Untuk memantapkan jiwa, fahaman terhadap agama harus diberi keutamaan. Semua agama pada amnya sangat-sangat menggalakan penganutnya untuk saling hormat-menghormati antara satu sama lain. Ibu bapa juga sangat mengharapkan agar pihak sekolah dan juga guru dapat meningkatkan kepercayaan anak-anak mereka kepada Tuhan dan agama. Namun demikian, perkara ini menjadi lebih kritikal dalam era globalisasi masa kini. Hal ini kerana, kehidupan yang begitu mementingkan materialistik, teknologi dan hiburan dapat menjadikan manusia semakin jauh daripada Tuhan. Dalam kekosongan inilah guru boleh membina kekuatan dalaman iaitu kerohanian melalui pengajaran dan pembelajaran. Kerohanian yang mantap dan suci akan melahirkan akal yang sihat, jasmani yang cergas dan sahsiah yang terpuji dalam kalangan murid. Pembinaan kekuatan dalaman ini akan lebih mudah dilaksanakan jika guru melaksanakan tugasnya sebagai ibadah dengan matlamat membangunkan modal insan. Prinsip kedua Rukun Negara pula ialah Kesetiaan Kepada Raja dan Negara. Prinsip kesetiaan dan ketaatan kepada Raja dan Negara menjadi unsur dan ciri penting dalam soal kewarganegaraan di negara ini. Perjanjian demi perjanjian telah ditanda tangani jika kita merujuk sejarah dahulu kala. Apa yang menjadi tonggak utama dalam perjanjian-perjanjian tersebut adalah ketaatan kepada raja. Penghayatan terhadap prinsip kedua mampu membentuk satu bangsa Malaysia yang patriotik, saling menghormati dan bersatu padu kerana Raja adalah "payung negara" yang menaungi seluruh rakyat di negara ini. Justeru, institusi raja tidak boleh dicemari, diperlekeh atau dihina serta ia tidak wajar dipolitikkan sama sekali. Guru sebagai penyampai ilmu, perlu mendedahkan kepentingan mengenali dan hormati institusi raja dengan memberi pendedahan tentang Sejarah Kesultanan Melayu, sistem Raja Berpelembagaan dan Majlis Raja-Raja. Guru perlu menyampaikan ilmu yang berkaitan dengan nilai-nilai murni tersebut dengan menyampaikan isi kandungan pendidikan dengan lebih berkesan tanpa mengabaikan nilai-nilai murni dalam menyampaikan apa juga disiplin ilmu. Contohnya, menimbulkan perasaan kasih sayang terhadap pemimpin, raja dan negara dan kesan-kesan negatif andainya perasaan tersebut diabaikan seperti berlakunya rusuhan dan negara tidak akan aman sekiranya perasaan sayang pada negara tidak wujud. Murid-murid juga perlu memikirkan kesan terhadap dunia ini sekiranya mereka tidak menyayangi dan taat kepada negara, raja dan pemimpin. ialah
Prinsip ketiga adalah Keluhuran Perlembagaan. Dalam prinsip ini, apa yang menjadi asas yang penting untuk menjamin keberkesanannya ialah keadilan, kerjasama, kesepakatan dan kepentingan bersama antara Kerajaan Persekutuan dan Kerajaan Negeri. Setiap rakyat mempunyai kedudukan atau taraf yang sama di sisi undang-undang. Justeru, perlembagaan memberi jaminan terhadap hak asasi, kebebasan rakyat dan keadilan sosial untuk semua kaum di negara ini. Sebagai guru Pendidikan Moral, guru perlu menegaskan tentang kepentingan kesepaduan antara kaum yang sentiasa menjadi perkara asas dalam membina kerukunan dalam masyarakat Malaysia yang berbilang bangsa. Prinsip keempat ialah Kedaulatan Undang-undang. Kedaulatan undang-undang bermaksud setiap rakyat adalah sama tarafnya di sisi undang-undang negara tanpa sebarang driskiminasi kaum, jantina mahupun kedudukan. Dalam usaha mendidik murid untuk sentiasa menjadi warganegara yang sentiasa mengamalkan peraturan dalam kehidupan seharian, guru Pendidikan Moral boleh memulakannya dengan perkaran yang kecil dan mudah sahaja contohnya sentiasa menggalakkan murid-murid untuk mengikuti peraturan sekolah seperti hadir ke sekolah tepat pada masanya dan tidak membuang sampah merata-rata. Apa yang berkaitan dengan nilai menghormati dalam mematuhi peraturan ialah, murid telah menghormati diri sendiri dengan cara meletakkan sesuatu pada tempat yang betul. Walaupun hal ini kedengaran tidak penting, namun apabila kita menerapkan murid dengan asas yang kukuh, maka tidak mustahil jika ia berkembang ke arah yang lebih baik pada masa hadapan. Guru juga haruslah sentiasa meningkatkan amalan pedagogi dalam pengajaran, secara tidak langsung dapat mengelakkan masalah ponteng sekolah akibat pengajaran guru yang tidak memberangsangkan. Murid akan lebih cenderung untuk mematuhi peraturan dengan lebih berintegriti. Akhir sekali, apa yang terkandung dalam rukun negara adalah Kesopanan dan Kesusilaan. Kedua-dua nilai ini sinonim dengan nilai hormat-menghormati. Hal ini demikian kerana, dalam kita mengamalkan nilai kesopanan, kita telahpun menghormati orang lain. Begitu juga dengan kesusilaan, guru sentiasa menjadi perhatian umum dari hujung rambut ke hujung kaki. Apa sahaja yang dipakai, diperkatakan, dilakukan atau ke mana sahaja guru pergi, mereka tetap menjadi perhatian masyarakat. Guru mu'addib adalah guru yang mengajarkan adab dan budi pekerti. Dalam hal ini, guru berusaha memastikan adab dan budi pekertinya adalah ditahap yang cemerlang. Ini adalah kerana guru merupakan model kepada murid-murid dan masyarakat sekelilingnya. Guru Mu'addib bukan sahaja perlu mengajar nilai-nilai murni tetapi mesti mengamalkan nilai-nilai murni tersebut. Sekiranya guru dapat mengaplikasikan perkara-perkara tersebut, nescaya pepatah Melayu yang berbunyi, seperti ketam mengajar anaknya berjalan lurus dapat disangkal dan dipertikaikan.
Konklusinya, sebagai pendidik, kita tidak boleh memandang mudah amanah yang telah diberikan. Walaupun pada dasarnya, amanah tersebut bukan tertulis dari tinta hitam ke atas kertas putih, namun selaku guru kita harus sedar pentingnya kita menerapkan nilai hormat-menghormati dalam kalangan murid. Peranan dan tanggungjawab guru sememangnya memberi impak yang besar dan mendalam dalam diri setiap individu itu. Dari sekecil-kecil jawatan hinggalah menjawat jawatan yang gah di sesebuah institusi, semuanya harus turun tangan menyinsingkan lengan dalam memainkan peranan masing-masing. Memang benar, anak yang lahir ibarat kain putih dan ibu bapa mencoraknya tetapi para pendidiklah yang menghalusinya. Sekiranya murid yang baik menjadi semakin baik, semua itu adalah hasil ajaran dan didikan guru di sekolah. Guru yang memantapkan lagi personaliti seseorang murid. Biarpun pada azalinya, ibu bapa gagal mencorakkan anak mereka sebaik- baiknya, namun setidak-tidaknya, pendidik telah memberi sedikit sentuhan untuk menutup kecacatan pada coraknya. Walaupun begitu, dunia hari ini semakin maju dan bergerak pantas seiring dengan era ledakan maklumat ini, guru tidak terkecuali merasai tempiasnya. Peranan dan tanggungjawab yang digalas oleh guru semakin mencabar seiring kehendak kerajaan. Hasil daripada apa yang telah dirangkumkan dalam penulisan ini, apa yang dapat disimpulkan, agama paling memainkan peranan dalam membentuk sahsiah murid terutama nilai hormat menghormati. Pendekatan dari segi agama haruslah menjadi perkara yang utama dalam diri seorang individu yang bergelar guru . sebagai contoh, kita patut mencontohi teladan Rasulullah iaitu dengan mencontohi bagaimana baginda memberi didikan, dan mencontohi cara-cara baginda menerapkan nilai keagamaan dalam setiap ilmu yang dicurahkan. Sesungguhnya, baginda merupakan role model terbaik untuk setiap insan yang bergelar pendidik. Pendidik seharusnya faham bahawa Ibu bapa mengharapkan sekolah dan guru dapat meningkatkan kepercayaan kepada Tuhan dalam diri pelajar. Sekiranya meletakkan agama di tempat yang tertinggi, nesacaya segala apa usaha untuk memupuk nilai hormat-menghormati dipermudahkan. Agama adalah berasal dari Tuhan, apa yang Tuhan telah cipta bermaksud untuk menjdikan kita insan yang berguna di dunia mahupun di akhirat. Tidak dinafikan, semua agama tidak sesekali pernah menyuruh penganutnya berbuat perkara yang tidak elok, dan oleh sebab itu perlunya didikan agama. Sebagai penutup wadah ini, saya akan memetik firma Allah S.W.T yang mempunyai kaitan dengan nilai menghormati : "Dan apabila disalami, maka jawablah dengan ucapan salam yang lebih baik atau balasan salam dengan yang semisalnya. Sesungguhnya Allah akan menghitung segala sesuatu."
Dapatlah dirungkaikan di sini bahawa pemberian salam yang ikhlas dengan nada dan mimik muka yang manis akan memancing jawapan yang baik atau malah lebih baik lagi sehingga terjadilah komunikasi dua hala yang disenangi. Amalan ini bahkan disenaraikan sebagai antara amalan yang paling baik di dalam Islam sebagaimana maksud hadis yang diriwayatkan oleh Ash Shahihain dan selainnya dari Abdullah bin Amar RA bahawasanya seseorang telah bertanya kepada Rasulullah SAW: "Apakah amalan yang paling baik di dalam Islam?" Rasulullah SAW menjawab: "Memberi makan, mengucapkan salam kepada orang yang dikenali mahupun yang tidak dikenali." Oleh kerana bermanfaatnya amalan ini, amalan ini turut dianjurkan kepada murid-murid sekolah renda sehingga mereka juga akan membesar dengan kebiasaan memberi dan menerima salam. Begitulah peranan-peranan yang boleh dilaksanakan oleh para pendidik untuk memupuk nilai saling menghormati dalam kalangan murid.